khistorydata/jeongjo-sjw-relations huggingface dataset:
정조 14년 · 목
京畿監司徐有防狀啓以爲任實幼學李孝達山訟事定査官行移知委矣坡州牧使鄭彥衡牒呈內李孝達與京居幼學權薫所爭山地在於本州東回里故馳往摘奸後兩隻處各捧原情則孝達原情內彼權哥不有國家元勳事體之所重主眽至近之地高起大冢諱隱石物陵夷塋域蔑法無嚴已無可言權哥之冢刻期掘移諱隱之碑使之依前竪立云權薫原情內其先祖故承旨鑊及贈承旨垕入葬在於崇禎初已過百餘年故進士益泰故學生弼衡入葬亦爲六七十年往來山下時只見一古冢矣今乙酉始得墓碣之後乃知商山君墳山當初若有壓葬之計則豈留短碣以爲日後推尋之資耶云此訟立落不難卞知權山之最先入葬爲百餘年商山君墓推尋始爲二十六年權山之到今掘移非所可論權哥之怙勢偸葬道碑隱諱一款不但權供之發明有據李哥末乃以未詳本事而似有道碑故果爲提說云則便是無證之案權塜之入葬年紀步數遠近初不可以偸葬論故分付山在官兩隻所見處明定界限各自守護而權哥若謂以世葬而或有繼窆於啇山君墓所定界內則自官禁斷直以偸葬勘斷之意措辭知委於山在官敎以直憲公山地之尋得旣在乙酉則到今二十六年何去而今始呼籲乎當初行査之命出於追念渠家祖先之勳勞而慮或渠則無勢彼則有力而別有甚般武斷之弊前下判辭如彼其諄複觀此査啓未尋得前事何責於渠而旣尋得之後迄無一言者民習可駭雖以權哥言之旣知其勳臣墳塋則此後決不敢如前犯葬兩隻處卿於巡到時招致分付鎭安大君塋域昨年尋得今番又聞開國勳臣葬地之推尋事不偶然卿其撰書小碣首錄國朝敎書次記事實立于封前印本三件送于內閣入啓三件給主家巡到日當遣卿致祭祭文亦當親撰以此知忠擧行上言人李孝達擧措極爲顚錯後勿相訟之意各別嚴飭與權姓人更結同山所之義則渠在遐鄕彼在京中在渠守護之方安知無藉力於權姓者乎此意竝以申明分付俾知朝家感舊念古不憚懃懃之意○宗簿寺啓言海安君㟓奉祀卞別事判下矣取考璿源本錄則海安君有庶子六人鳥川君以良妾所生襲君爲長子西陵君以婢妾所生比鳥川雖加十三歲而及爲海安之第四子且考謄錄則曾於丙辰年鳥川後孫李松齡與西陵後孫李重昌相爭以至考出五臺山久遠璿錄鳥川承襲昭然載錄宣廟朝特許立後之說旣涉無稽西陵君傍題之事自歸眩幼故海安奉祀屬之李松齡處矣今此李尙周又呈上言移宗重事不可輕議請勿施允之
정조 14년 · 강
定水原邑底儒武試取規矩
정조 14년 · 목
以置酒洛陽南宮爲賦題命水原邑底儒生製進武士亦爲試取該府使收券上送親考訖敎曰水原邑內儒生試取時賦三中一幼學沈綏鎭八子百選一件大壯紙一卷之次三中二幼學洪天浩正音通釋一件壯紙一卷三下幼學朴周陽李尙眞尹聲烈尹培彥李基述金星柳草三下幼學曺允榮各正音通釋一件草壯紙一卷次上幼學鄭塾安塾幸德羽尹海東金星運各壯紙二卷筆二枝墨一笏賜給又敎曰水原邑內武士別試射時壯勇軍金載鐘柳葉箭四中五分筒介一部哨官出身李得弘別驍士閑良朴輔慶柳葉箭三中四分各弓矢一部馬兵閑良尹般九柳葉箭邊三中弓箭一部敎鍊官嘉善崔致▣柳葉箭貫一中邊一中弓一張賜給又敎曰今番試取之擧出於勸奬作成之意而兼欲知新接之多寡觀此儒生試券不過三十八張而才亦未見十分超等向後倣業必須別般專心可以大闡爾等以此知悉自今當時時試製新接人之拮据家舍之際有難長在邑底此後出入必使邑倅知之秘封違格在在皆然一依內賜壯元件榜目書之以此傳敎令地方官藏于鄕校仍令諸生就而見之至於武士等素稱弓馬之鄕而入格之數亦不甚夥然豈新接之故未暇肄藝而然乎地方官各別勸課後次試取爲始園所洞口近處如有能射人一體許赴此則須下別般特敎然後許赴無論儒與武每月次以當朔內新接人之居住姓名年歲父祖職銜名家班閥中庶公私賤等來歷根泒懸註錄置成册每翌月初奉審便過去時付送以爲入啓之地新接人撫摩之政專委地方官爾等安心肄習俾有成就之效儒生試取規矩第賦表詞律經義箴銘頃中一題抽栍試取武士試取規矩柳葉箭片箭騎蒭鞭蒭小布鐵箭帿箭貫草中一技抽栍試取啓下水原府儒武頒賞於得中亭後與儒武等處所下傳敎令地方官擧行形止祗受形止皆卽狀聞
정조 14년 · 강
有政吏曹判書洪良浩兵曹判書李▣進
정조 14년 · 목
以金憙爲吏曹參判李度默爲大司憲李昌漢爲大司諫李普天爲執義李運彬爲司諫許晪爲掌令李日運爲持平林道浩爲獻納柳畊李敬心爲正言金頤柱爲都總管李鎭翼爲副總管李章漢爲全羅兵使金世根爲敦寧參奉
정조 14년 · 강
命引儀擬望時贊儀及薦主一體懸註
정조 14년 · 목
吏曹啓言引儀薦主與贊儀間誰某懸註指一草記事命下矣所謂薦主則就其願入生徒各薦五六人則前頭成才與否未必預料似難專責於薦主至於贊儀則旣已完薦且於月三講監鍊則比薦主較重矣謹考戊申本曹草記批旨若曰初擬時懸註薦主事定式則贊儀與薦主恐不可自下區別此後引儀擬望時請贊儀及薦主一體懸註從之
정조 14년 · 목
敎壯勇營曰旗幟方制軍中之指南所關至重長廣闊狹不可自下擅改本營以新設之故兵房手旗體制太大雖命稍減而把總哨官手旗則不待下敎輕先改造極爲率爾如非知穀官之指揮必是將官之私自改爲昨欲處分而未果其委折査實粘目因此而有定式者紀效新書則方制自下遞大續兵將圖說則從上遞減而新書則大將中軍把總哨官各有等分圖說則獨於把總與哨官同其制本營事體不必泥拘各營見式亦不必徒襲古人緖論參互古今磨鍊書下此後則依此定式施行且以旗面書標言之古制把總手旗書五哨官姓名哨官手旗書五旗總姓名一一模倣亦近駭俗兵房旗面姑待官制快定當有定式把總哨官等各以某司與某司某哨書之事亦爲定式兵房旗方一尺一寸桿長一尺八寸把總旗方一尺二寸五分桿長一尺八寸四分善騎將同哨官旗方一尺三寸桿長一尺八寸八分
정조 14년 · 강
命壯勇營餉色大小粘目提調着銜
정조 14년 · 목
敎壯勇營曰奏御文書各有體段京外公事除非三司則無堂下官獨啓之式近以本營餉色粘目之戶房着銜或以爲屑越獨於內需司有書題等直啓目之例此則元非可倣者今則本營有提調又有書吏官吏俱備此後則餉色大小粘目提調着銜事定式施行
정조 14년 · 강
左議政蔡濟恭上箚賜批
정조 14년 · 목
箚略曰臣濫叨匪據致有向日臺平之峻攻臣於伊時胥命譴何是俟而飭敎屢降命以賓對臣意以爲賓對之赴與召試之役差有間焉不得不束帶趨入末乃因國體臣分之萬不獲已不免以春秋監事肅試官之命名以大官處義之如是郞當實朝廷之羞也臨退奏語猥陳衷情此豈臣可已而不已者哉間者元陵受香竊附情禮之自盡皇壇祗拜秪綠事體之莫嚴而臣所區區自引之義不敢以此而弛矣近日以來素患癖積忽復發作賓對之命此際又下臣以情則如右所陳以病則不可强策上之憂勞國事未明求衣若是之勤勵而臣則息偃吟病方命爲事如不知嚴畏國無刑政則已否則威罰之降不於臣而更於何施之玆敢短箚呼籲伏乞亟治臣罪改卜賢德批以引義事極過極過箚中所稱愼節異於寒疾之有妨觸風行氣則反有斡旋之效況今諸宰已皆來會予亦晨起求衣以待卿須安心勿辭卽爲造朝仍命遣史官傳諭○敎曰今聞史官回奏以癖亘爲辭往來之氣間有緊歇則差歇時赴公不至太難强耶詣閤之諸宰會且歸矣瞻聆得無如何而予之坐待卿造朝亦已久矣卿須諒之事更爲傳諭
정조 14년 · 강
召見大臣備堂及輪對官于熙政堂罷戶判金履素
정조 14년 · 강
罷前承旨金履翼前持平朴奎淳職
정조 14년 · 목
承旨尹行任啓言憲府啓辭中李潤彬事發啓在於去月十九日賓筵而其後詣臺臺臣連啓之際不停不連無所不落臺啓停連事體至嚴如此乖當之擧前所未有前持平朴奎淳從重推考雖以今日詣臺憲臣言之傳啓承批之後始以李潤彬事停啓呼望凡臺啓停啓必於傳啓之時以某啓停啓事言送政院自政院書入曺有定式而有此大段違式請掌令許晪亦爲推考允之敎曰其時不能提飭或不卽請推政院亦有其責當該推考房承旨及臺臣竝罷職
정조 14년 · 강
御春塘臺行壯勇營夏等試射
정조 14년 · 목
別單將校柳葉箭入格知穀官正憲呂從周旗牌官折衝申德龍武士嘉義金瑞應出身宋亮臣加資以上邊五中知穀官閑良池得龜武士閑良高天柱直赴殿試壯勇衛嘉善崔誡道熟馬帖一隻賜給以上邊四中○軍兵柳葉箭入格右司右哨軍良人金德光貫一中邊二中直赴殿試○弓人柳葉箭入格出身朴載遠邊四中熟馬帖一隻賜給○軍兵鐵箭入格巡令手良人金景與一矢一百三十四步二矢一百二十八步三矢一百三十二步直赴殿試○性勇衛各技計畵優等人出身金彥植柳葉箭邊二中小布五中騎蒭二中鞭蒭六中邊將除授陸致謙柳葉箭貫一中邊一中小布五中騎蒭二中鞭蒭四中付上護軍李仁黙柳葉箭邊四中片箭邊一中小布二中騎蒭一中鞭蒭五中付司果高行敏柳葉箭貫一中邊一中小布三中騎蒭一中鞭蒭六中異在新柳葉箭邊一中小布四中騎蒭一中鞭蒭五中李有豊柳葉箭邊二中小布二中騎蒭一中鞭蒭五中此較柳葉箭邊二中各熟馬帖一隻賜給朴昌植柳葉箭邊二中小布一中騎蒭一中鞭蒭六中折衝趙元輪柳葉箭邊二中小布三中騎蒭一中鞭蒭四中朴潤蕃小布四中騎蒭一中鞭蒭五中各半熟馬帖一隻賜給出身李弼忠柳葉箭邊二中小布三中鞭蒭五中浪處浩柳葉箭邊二中小布五中鞭蒭三中折衝金履祐小布五中鞭蒭五中各兒馬帖一隻賜給○善騎隊各技計畵優等人良人金景文柳葉箭邊一中騎蒭三中鞭蒭六中兼司僕金鼎九柳葉箭邊三中騎蒭一中鞭蒭六中折衝朴春奉騎蒭三中鞭蒭六中各熟馬帖一隻賜給良人宋道喆柳葉箭邊一中騎蒭二中鞭蒭六中吳仁協柳葉箭邊二中騎蒭一中鞭蒭六中金尙彬騎蒭三中鞭蒭五中朴大光柳葉箭邊一中騎蒭二中鞭蒭五中金得天騎蒭二中鞭蒭六中比較柳葉箭貫一中邊一中兼司僕朴東翼騎蒭二中鞭蒭六中比較柳葉箭邊一中各半熟馬帖一隻賜給良人鄭德基騎蒭二中鞭蒭六中金景喆柳葉箭邊一中騎蒭一中鞭蒭六中金弘▣柳葉箭邊三中鞭蒭五中出身車繼得柳葉箭貫一中邊一中鞭蒭六中安天甲柳葉箭邊二中鞭蒭六中良人金鼎三騎蒭三中鞭蒭四中出身朴聖迪騎蒭二中鞭蒭五中兼司僕姜世起騎蒭二中鞭蒭五中良人李榻得柳葉箭貫一中騎蒭一中鞭蒭五中各兒馬帖一隻賜給
정조 14년 · 강
刑曹參判金魯永參議李敬一聯疏請寢罪人龜顯等放送之命還給
정조 14년 · 강
承旨徐邁修尹㬦李晚秀洪聖淵尹行任聯疏請寢罪人龜顯等放送之命還給
정조 14년 · 강
執義李普天陳疏請寢罪人龜顯等放送之命還給
정조 14년 · 강
副校理申獻朝修撰金熙朝聯疏徑出賜例批
정조 14년 · 목
疏略曰臣等以秋曹諸囚放釋事昨陳短箚仰冀成命之還寢矣乃殿下不賜允許至有箚本還給之命噫臣等雖甚無似其職則論思其言則懲討而只綠誠意之不能仰格天心未蒙一字之批更以何顏蹲冒於三司之列乎玆敢聯陳短章徑出禁扄伏乞亟削臣等之職
정조 14년 · 강
有政吏曹判書洪良浩參判金憙進
정조 14년 · 목
以南鶴聞李集斗爲承旨金頤柱爲刑曹判書權▣爲大司諫李東稷爲修撰李尙度爲持平
정조 14년 · 강
命戶曹判書金履素罷職傳旨置之
정조 14년 · 목
敎曰今聞政廳微稟戶判薦望領相以未肅拜爲辭左相以領相之不爲又推讓如是之際不但夜漏已深更思罷遆徒有曲副之嫌聽聞所及謂當如何自劃之何事自處之何故雖未十分詳知有國有紀綱則豈可使一重臣任其自行自止乎戶曺判書金履素罷職傳旨置之政官使之退去
정조 14년 · 강
特命延安等邑吏及沙格物爲拘囚
정조 14년 · 목
黃海水使尹範行狀啓以爲延安防船一隻失火請前府使尹光濩兼任白川郡守柳秉均罪狀令廟堂稟處沙格監色與都沙工自其營嚴棍海州防船一隻致敗判官任希厚罪狀亦令廟堂稟處該吏沙工亦爲嚴治敎曰今番浮橋之役渠輩效勞何如則因一回還時事邑吏沙格如有拘囚之弊卽爲放送地方官與差使員朝筵猶命分揀況此輩乎以此意令廟堂郞爲分付該閫
정조 14년 · 강
開城留守李致中以各道流民護送本土馳啓
정조 14년 · 목
該留守狀啓以爲各邑還送流民過去本府者饋飯護送等節一依賑恤廳知委各別擧行其中病老不能自步者給刷馬護送而自本府現出還送本土者黃海道一百七十四口平安道二十四口原春道二十八口咸鏡道七口
정조 14년 · 강
御春塘臺行抄啓文臣親試及試射仍命行課講於內閣親試試官吳載純徐浩修金憙鄭東後尹行任試射試官鄭民始李益運李勉兢洪義浩載純浩修課講試官兼行
정조 14년 · 목
試官率抄啓文臣入庭行禮以置酒洛陽南宮爲賦題懸題訖以次應射射畢命親試詣內閣製進仍設課講丙午丁未選文臣講周易己酉選文臣講孟子初次副司果宋祥濂張錫胤通再次副司正沈能迪沈象奎略親試試券親考以下副司果尹永僖三中居首○小布五矢十巡入格別單及第兪漢寓二十二中豹皮一令副司正沈象奎十三中鹿皮一令注書徐有聞九中筒箇一部副司正金祖淳沈能迪七中帿弓一張副司果徐榮輔副司正金履喬五中長弓一張副護軍李錫夏前校理宋祥濂副司正李東冕四中箭竹一百箇副校理李晴副司正安廷善三中箭竹九十箇副司果張錫胤二中箭竹八十箇前持平李儒修直講韓興㭲前正言尹永僖副司正金羲淳李基慶一中箭竹七十箇賜給前正言朴宗正修撰金熙朝前持平沈奎魯副司正尹寅基無分罰酒次待令
정조 14년 · 강
判府事金鍾秀上疏賜批
정조 14년 · 목
疏略曰臣情跡危蹙疾病沈痼抄啓文臣親試試官有命而末由趨承荐犯違傲伏乞亟降嚴譴焉臣昨接朝紙始知有二歲等秋曹諸囚放送之命臣於病伏中不覺蹶肰驚起拊膺憂歎臣身雖廢一息尙存宗國之憂欲忘不得況玆事上關慈聖之誣儲君之讎臣之頃忝相職也未嘗不披瀝肝血而誠意無素感格無路壓於天威不得畢說而退遂令天經地義民彝之日就斁滅至今思之心骨俱痛自知臣罪當死今此傳敎下者固知爲今日臣子者死不敢奉承而過計之憂不敢不附陳又不敢猥有縷列不遠而復惟是顒祝而已批以曺囚放釋之命烏可已乎爲念滯囚之弊今始疏放亦出待息鬧之意卿何若是煩陳乎所請不允試官未參事勢然矣卿其安心勿辭仍命遣史官傳諭
정조 14년 · 강
正言柳畊陳疏罷職還給
정조 14년 · 목
疏略曰臣月前待罪柏府以李潤彬不法之狀有所論啓筵退之後付啓草於府吏使待他僚之詣臺遞職之後伏聞持平朴奎淳傳啓之際初不簡通於臣置之停連之間忽於數日之後傳言曰李潤彬事旣異目下懲討故停而不傳云其不顧體例暗地獨停不爲呼望亦不出朝紙擧措乖當前所未有綠臣巽劣不能見重以致臺規之壞了豈可以職名差異晏然冒進伏乞亟削臣職李趾光之一番納供旋卽脫空臣以爲按査之體恐不當如是在直不可郊別轉囑有異伻問者果如渠供則何爲而傳說狼藉有耳皆聞耶握手慇懃付耳囁呫卽渠斷案則因渠粧撰置之落空之科議讞之道已失其審覈負犯之類何所懲畏耶伊時行止跡非幽隱蕳賊之傔屬惠局之帶隸一加嚴訊則自當綻露臣謂亟令攸司更爲嚴覈實爲嚴隄防之一道也噫殿下日昨處分卽萬萬過中之擧而乃又設爲禁令使群下不敢進一言喉院覆啓而不爲賜批三司聯章而卽爲還給末乃閽者咆喝臺吏莫近群情未達景色愁沮此何事也臣亦治疏詣闕亦見阻搪今已經日憂慨之極敢此尾陳伏願亟收成命批以臺啓之不停不連有壞臺體昨已勘罷今無可論李趾光事不已甚乎曺囚放釋命下之後諸臺之迭上箚疏寧不駭眼旣有原啓則以箚疏勿復替陳之意申飭此與門禁稍異無論眞箇門禁與否爾言極不緊爾則罷職
정조 14년 · 강
慶尙監司李祖源上疏賜批
정조 14년 · 목
疏略曰臣之今番所遭兩件事旣蒙天日之俯燭臣將奉此自明更不欲呶呶而惟彼繡啓臚列莫非臺疏註脚毋論理之當否只要實其言且置事之有無必欲求臣罪以擬議之跡歸專輒之科逆探向後之事先誅未然之心以此爲案臣固有罪抑有萬萬恧蹙者按査體重凡於究覈之際如有可疑之端禆與吏之或刑或囚無所不可而營關邑報一一按閱事之虛實旣已査得而猶且把持捃摭至有施威枷囚之擧非謂渠輩有罪而然也雖以州縣小官言之下吏如有替治之事稍知廉恥者輒皆深引臣雖非人顧其職則方面也在臣自處之義豈可諉以本事之出場而苟然而已乎目不營建之役亦不敢責定一邑調用一丁竊自期不煩朝廷不費民力措劃經紀務從簡便人之爲言乃至於此臣何顏面更理營務晏然自居臣泥首私次亦已多日申飭發巡特敎雖勤鐵限在前惟有一遞且臣於藥院草記置之之敎益不勝惶懍者貢蔘事體何等重大而不善監封致有此山家之相混若論其罪難逭不謹聖慈雖加曲貸私心轉益危蹙伏乞亟賜鐫削批以事旣脫空何事云云卿其勿辭察任
정조 14년 · 강
補承旨李集斗江陵縣監南鶴聞梁山郡守
정조 14년 · 목
集斗等以曺囚放送請寢事入啓辭命還給敎曰左承旨李集斗江陵縣監除授左副承旨南鶴聞梁山郡守除授使之當日辭朝時任守令令該曹遆付京職
정조 14년 · 강
召見下直守令于重熙堂
정조 14년 · 목
予敎江陵縣監李集斗曰本縣素稱難治且聞僧徒凋殘梵宇殆空云此亦不可不顧恤處另念撫摩可也又敎梁山郡守南鶴聞曰梁山雖是殘邑亦必惕念爲之嶺東則弊在漁戶嶺南則弊在還穀爾等以外補出去如有釐草之端以疏陳達
정조 14년 · 강
命箕伯价川郡燒燼民家等處別給穀包
정조 14년 · 목
平安監司沈頤之狀啓以爲今月初六日价川邑內失火民戶全家燒燼合爲三百四十九戶而火烈風猛擈滅無路郡倉三十三間及留庫還穀折米六百七十八石大同庫十三間竝與所在鋪陳等物郡司及刑獄盡爲燒燼人物幸免致傷元恤典外自臣營亦爲給糧顧恤而覓材借丁俾卽結構奠安之道各別申飭於該郡守處敎曰聞甚矜惻其所接濟豈待勤諭而另加殫誠俾紓宵旰之念元恤典外別給穀包新舊還上身役幷蕩減斯速結構期於奠接形止狀聞事卽爲回諭
정조 14년 · 강
原春監司尹師國以流民還接及護送形止馳啓
정조 14년 · 목
狀啓以爲連接列邑所報則西北流民搜訪還送者爲一百四十五口內平安道四十一口黃海道三十九口咸鏡道六十五口願留不還者爲二百四十四口內平安道六十九口黃海道十八口咸鏡道一百五十七口自他道搜訪過去本道境者爲二十八口本道流民還接者爲九十六口饋飯護送之節願留及還接民顧恤之方惕念擧行之意連爲嚴飭各該邑
정조 14년 · 강
以徐瀅修呂萬永爲承旨前望也
정조 14년 · 목
禁府啓言李厚源前任羅州牧使時帥臣私書侵辱而因仍蹲冒以此照律杖八十收贖奪告身三等允之敎以議減一等
정조 14년 · 강
以吳載純爲內局提調遆承旨徐瀅修以李益運代之前望也
정조 14년 · 목
瀅修較役相妨故也
정조 14년 · 강
遞執義李普天正言李敬心
정조 14년 · 목
院新啓(刀削)請亟寢秋曹諸囚放送之命仍令嚴鞫得情兩司新啓龜顯之所坐是何等劇逆也(刀削)二歲集敬之輩眽絡相貫跨歲繫囚至今寬暇已是失刑之大今此放送之命忽下於意慮之外亂賊無所懲畏義理將至晦塞思之及此心寒膽掉請還寢放送之命仍令王府嚴鞫得情命新啓拔去普天等避嫌曰臣等略效憂憤之忱而有新啓拔去之口傳下敎臣等雖疲劣豈敢創無前之規以貽臺閣之羞哉請命遞斥臣等之職從之
정조 14년 · 목
疏略曰人臣出位而言古人攸戒而苟有事有關於斯文世道義不可以緘口結舌則亦多有非其責而盡言者誠以越俎之嫌少而憂國之誠切焉耳臣近以風痰之疾杜門涔呻不省外事者久矣晚伏聞前月聖科後卽設翰圈而新及第尹持訥亦參其選云噫嘻此何事也夫持訥卽善道之後孫而善道本末情狀國乘昭載輿人齊憤聖明之所已洞燭臣不必更事煩陳而最其假托禮論陷害兩賢爲逞私憤誣衊聖祖凶謀毒鋒助成甲乙之禍餘熖流波釀出己巳之變則是不但斯文之亂賊抑亦爲宗社之罪人也爲其子孫者雖在百世之後終不可掩其惡而自立於世也審矣是以年前尹持範之登科也槐院分館見枳公議假官擬望亦有人言此豈他哉特以善道之後孫不可比擬於淸朝士夫之列也今持訥亦是善道之後孫則槐院假官尙不可爲而登科未數日遽入於翰苑極選夫何數年之間官方之淆亂世道之汚下一至於此哉若其人物之庸騃文識之矇蠢特其餘事有不足幷論也噫孰主張是孰助成是惟彼主圈之大臣蒙殿下生成之澤荷殿下倚毗之春者顧何如也是宜精白一心贊襄嘉謨上以報肉骨之聖恩下以慰拭目之民望而首尾三年再秉句軸凡於民憂國計了無一半箇輔理措劃而前後事業都在於循私濟黨必欲漫漶義理斁敗名敎以至於今番事而極矣以比而處乎具瞻之位其可以厭伏人心乎臣竊爲之慨然繼以憂歎也臣又聞尹持訥謁聖後泮中一儒生有脫袍掃庭者此蓋出於憤痛迫切之意也亦蓋見士氣之猶未銷鑠而國子之長乃反施罰停擧云二百年培養士氣之道至此而可謂掃地矣其亦可吁也已凡此數端非臣一人之言卽一國之公議也伏願殿下細加照燭明賜處分以爲正朝廷勵風敎之地不勝幸甚臣本昏憃㨵劣一微物耳加以踪地孤弱墻壁無依固知一言脫口衆鏑叢萃而顧念臣立朝數十餘年偏蒙厚恩冒玷法從節次推遷猥廁下大夫之末而曾未有涓埃之報答者尋常愧懼若隕淵谷今當斯文漸衰世道將壞之日若畏一身之禍福終於泯默而止則是負殿下多矣臣豈忍爲此哉玆敢不避鈇銊之誅略效蒭蕘之忱惟聖明怒其狂僭而察其愚衷焉敎曰此等之說敢進於今日朝廷乎不知之事可以警咳而忽以前銜有此投疏語不擇發其力戰角爭之習萬萬切駭日前筵敎之後敢爲此擧抑何心乎一試再試必欲甘心於大臣而後已寧有如許國綱乎此猶餘事筵敎後有此擧不可但以侵詆一事言權裕施以流竄之典原疏還給
정조 14년 · 강
遞判義禁李文源以韓光會代之前望也
정조 14년 · 목
敎曰因權裕配所草記之至今遲滯聞之判金吾謂有情勢云意謂此亦近於黨習所致更思之果怳然矣所謂情勢必是昨日臺疏中被彈然則强令行公大非禮使之意判義禁李文源許遞前望單子入之待下批牌招先草記後謝恩
정조 14년 · 강
罷承旨呂萬永職以金履正代之前望也
정조 14년 · 목
敎曰判義禁所稱情勢旣非本事則早宜警欬而不此之爲至今含默以致枉費酬應承宣事萬萬駭然當該承旨罷職伴直右位承旨從重推考
정조 14년 · 강
遣承旨詣宗廟景慕宮奉審摘奸
정조 14년 · 강
命以明日展拜于懿昭墓
정조 14년 · 목
敎曰各陵春謁每年園幸後依例爲之自有定式而今年則園幸差遲在二月今則農作方張此時遠近道陵幸雖有所重民弊宜念而旣有定式則亦不可空過當就最近處行禮明日當詣懿昭墓展拜以此分付○敎曰此後懿昭墓以有押定式事分付○敎曰明日擧動時隨駕百官以大臣宗親儀賓外六曹堂郞隨駕餘皆只於郊外迎送還宮時依例合班事分付又敎曰明日擧動時挾輦軍一百名槍劍軍三十名禁軍二番訓局馬兵二哨步軍六哨爲先後廂留陣置之御將率本營鄕軍留營侍衛則五衛將武兼以入直磨鍊
정조 14년 · 강
敦諭左議政蔡濟恭
정조 14년 · 목
敎曰左議政食後來待事傳諭又敎曰予之用卿至此豈阿好而曲庇乎哉申一世爲之煩冤之沸論副都民爲之想望之輿情全之保之又從以拂曬之辛動周章擧以卑之一則公二則公私於予與卿何有然難齊之物情不樂成人之美已痼之黨習妄料偏聽之漸注措發施之出於空蕩蕩而彼肉眼看者小瞠而大譁觸類演繹掛嘗試之跡啓爭奪之端自置中書數載迭手而出者無非躗譚使卿殆不能一日安於朝噫卿一人耳昔卿猶今卿昔何爲而詡者多今何爲而攻者衆於是乎益覺俗所謂物情莫不由於黨習予曾不於初筵對卿首提祛黨二字爲相須之第一義乎多少外至之說在卿無非不虞何咎何損予惟在卿可莫念退步之思矧今揆地卿外無他分勞之所溢目民憂於何諮諏玆因敦召之行略布心腹卿宜卽日幡然以對揚予本來用卿之苦心至意仍命遣史官傳宣
정조 14년 · 목
箚略曰昨者伏讀流竄罪人權裕處分之敎有侵詆大臣等句始知臣名之復入其中臣未見疏本雖未知其侵詆者何事語眽之何如而如非罔赦之勘斷裕以不居言責之身出位攙論何至於是乎噫近曰朝廷之上入而告于君所攻者臣也出而登諸章所攻者亦臣也秪綠聖上曲爲臣曲護臣太過常度幷不布諸中外聖恩之與天無極何往不然而獨奈辨明之無路何哉顧今廊廟空虛臣獨尸居以平日王室之一念何敢顧自己之便宜而以私義則必一遞乃可以謝國人以朝廷則必無臣乃可以息爭鬧臣之矢心不獨臣之自知雖輿人亦當知所處矣念臣痰廦之症見方負席叫苦東帶赴公非可擬議而來待之命忽下於夢想之外繼以史官傳致別諭其文則典謨也其旨則父母之敎諭稚子或譽之使喜或誨之使悔或勉之使赴臣非木石安得不感激涕泣也但念報恩之道不在於趨走爲恭匹夫之諒有時乎賁育莫奪以殿下用臣之苦心至意豈不思所以究竟臣身之道哉伏乞亟遞相職批以俄於敦諭略敍用卿之本意豈或無端捨卿附陳愼節殊用悶慮卿須安心勿辭竢少間卽起視事仍命遣史官傳諭
정조 14년 · 강
副校理李晴上疏削職賜批
정조 14년 · 목
疏略曰竊念經筵之設聖學攸係日三進講無時召對自是例聖朝傳授之規而以其行之已久有若常例故雖不可以時日責效而至於遠大資益之道未嘗不深切臣於丙午忝叨侍講之列其時進講籖紙在於中庸二十八章昨年夏更入本館則伏覩法講册子纔畢中庸始至大學經一章四年之間所講若是其少則經筵之稀闊可想臣之前後入直殆過百日其間召對只是數次此莫非臣空疏▣劣無所禆益之致而堂堂聖朝許多儒臣其經術文學豈無可與講討者也亦未聞有頻賜晉接朝夕論思者此雖出於群下無足槪於聖心而亦不能無憾於天地之大大僚儒臣之前後敷陳輒賜嘉納而迄無實效伏願益加勉勵焉臣於向日西行目見流民滿路間或有馱之牛馬有若㮽移者然故臣怪而問之則皆以爲流丐彌滿求乞成弊安居者亦不能支存貧富俱困胥至流離云及於歸路又見列邑吏校領率流民各送其土莫不頌祝聖德而第聞西來人言則流民初旣傾家破產今雖返故猝難奠居云此亦不可不念臣待罪西邑屬耳稔知關西穀簿之零星道臣守宰雖欲竭力拯濟實有民多穀少之慮目今救活之策雖未知設施之如何而旣無預備則猝難辦得理勢固然年前湖南設賑之時朝家大開賞勸之路其時多有私賑之民濟活甚衆今若又用此例先事申令則西路素多富民必有應募捐財以助賑政者公私合力賑路稍廣則亦足爲一分之補耳流民之旣歸者則久當有安接之道而若欲一向搜訪沒數送還則或有不願反致紛撓及到中路間多逋亡從今以後則各其所到處從其自願姑爲安接不害爲隨時方便之道矣夫節用愛民古聖攸訓而當此歉歲尤當致力措施之方政宜自近而遠雖事之應行者苟有關於經費則亦當十分撙節君臣上下專心致慮惟以民事爲重有若救焚拯溺然後方可以全活生靈臣於元朝適在直所目見闕中火災不覺驚惶直欲卽地修葺以復舊樣而顧今西北民憂實有急於此役及今愛惜財力先彼而後此以待秋成徐徐改造使愚民亦知朝家至意專在於民事則尤爲盛德中一事而其他修改之不係時急一切待秋擧行恐爲便宜矣顧今世道日下廉防漸壞雖以今番翰圈事言之臺章峻發請罪館堂又請改圈者寔出於一國公議則參圈諸堂被選新進之逡巡固守在所當然而諸堂則蒼黃冒出新進則惶怯赴擧事之驚駭莫此爲甚壞了廉防雖其自取嚴束群下使不得自由實爲聖德之累本事則雖屬旣往人心則轉益不協在聖朝扶張四維之道不當若是主試之大僚雖不敢自下請勘而參考諸堂幷施譴罷赴試新進一幷削圈以重公器以勵廉防焉批以首陳事當留意次陳民事亦當留意削圈事參考諸堂譴罷事爾安敢乃爾此豈爾所辦一則黨私二則舊習如爾之說雖日有十百輩何難酬應乎崔景岳爲前茅權裕爲後殿爾居間甘作聲援此等嘗試之習敢售於今日乎大官侵斥姑無論不敢輕易論勘等說除非繡啓之論及道伯則寧有如許朝體姑付不足責之科施以譴削之典
정조 14년 · 강
領敦寧洪樂性箚陳病狀乞遞藥院之任賜批許副
정조 14년 · 목
批以所愼之尙未夬可何等悶慮兼帶藥院之任特副所請卿其安心愼攝仍命遣史官傳諭
정조 14년 · 강
以金鍾秀爲藥院都提調前望也
정조 14년 · 목
疏略曰伏奉藥院都提擧之命保護重地何敢爲言私計而罪負之蹤杜門悚蟄官職去就初無可論況今賤疾數旬沈谻兩耳全聾左臂不仁雖欲冒沒承膺其勢末由伏乞極遞藥院之任批以久未見卿才有特除以耳聾臂麻之症爲辭旣異於表氣之畏風如可强力必須來參仍命遣史官傳諭○敎曰明日藥房班都提調如不進參則提調以下掌務官皆勿待令事分付又敎曰明日都提調不欲隨駕則雖茶飮之屬勿爲待令事使掌務官往傳
정조 14년 · 강
飭左議政蔡濟恭參班
정조 14년 · 목
敎曰今聞金判府俄於掌務官傳諭當爲進參於陪班云判府之情勢豈下於左相而猶且勉膺則備郞傳諭亦必聞知況郊幸議政班無隨駕之大臣國體朝儀姑無論在大臣道理寧容如是左相如不欲出仕則百官班隨駕單子勿爲書入以此意知悉量處事更令備郞往傳
정조 14년 · 강
京畿監司徐有防上疏辭職賜批許遞
정조 14년 · 목
疏略曰臣於巡路得聞老母病谻之報星夜疾馳今始歸省則諸般症形轉益危篤親側旣無以暫捨任所又不敢擅離臣於此萬萬罔措況明日懿昭墓展拜有命道臣導駕格例則然而臣之情私如右所陳霎時往來斷無其望伏乞亟遞臣籓任批以情理旣如彼切緊所辭藩任許遞○敎曰畿伯旣命許遞所佩兵符守總使旣是實兵使出代間姑令總戎使兼佩牌招聽傳敎
정조 14년 · 강
罷校理李義觀徐配修副校理申獻朝修撰金熙朝職
정조 14년 · 강
有政吏曹判書洪良浩參判金熹進
정조 14년 · 목
敎曰本道宜付熟手畿伯之代拔例擇擬皆以曾經道伯人擬入將任通融備擬事分付○政院以兩司不備守令署經不得擧行啓敎以在外人幷許遞今日政差出○以洪彥喆爲執義申禹相爲司諫張至冕李相璜爲正言申史澳爲持平鄭萬始李太亨爲校理金載翼宋翼孝爲副校理尹序東爲修撰徐浩修爲刑曹判書金魯永爲戶曹參判韓光綮爲右尹趙瑍爲分內局提調李禹圭爲羅州牧使宋載經爲知敦寧趙宗鉉爲刑曹參判金思穆爲京畿監司姜彝正爲順興府使○政院以執義洪彥喆掌令閔彝顯持平申史澳俱在外守令署經尙不擧行啓敎以在外臺諫許遞今日政差出○正言李相璜違牌政院捧入罷職傳旨啓字踏下○以李思祚爲執義權儐爲持平沈鏶爲掌令朴思默爲正言
정조 14년 · 강
命居昌縣謬例有無詳査狀聞咸安前郡守張齊斗待畢賑拿處
정조 14년 · 목
義禁府啓言取考慶尙道按査御史鄭萬始書啓則以爲居昌縣監元宅鎭諉以量田改色留布貴賣而取剩歇價而立本如是之際奸吏梁指小民受害犒饋時收米果出於民夫而除出結澴二斗移捧於大同擇其色品濫其斛量從後民冤烏可得免而至於昨年遷園時百餘箇石榴數十斤熟麻俱係土產有何難辦而橫歛民間究厥罪狀合施重律爲辭咸安前郡守張齊斗船運穀物數爻多寡與臺章相左而二百五十石雖曰本官所用耗條幷與營作之米盡數船運送之北路則年利之目固已難免百三十包之貿取奴廳給貰之年同時添載其所興販之計至此難掩恐不可以遐方之人有所容貸爲辭矣元宅鎭不可不拿問査處依例拿來張齊斗亦不可不拿問査處而當初臺疏批旨有待畢賑拿來嚴問之命請畢賑後拿問勘處允之敎以元宅鎭事以本邑土俗改量能無後言者雖謂之能吏可也至於留布之發賣不但非渠擅爲價猶闊狹而犒饋收米名色之移此易彼意在便民亦非自專不識裏面之謗言無足爲罪上項三件事皆有補於民瘼軍弊設有略干弊端可謂功過相準至於昨年莫重所用些略物種依例用民力雖極可駭該邑謬例必有如許而然此邑外亦安知無襲謬之處乎問于前伯更爲草記議處張齊斗事俸餘區處無論牛載馬馱人負船運非朝廷所禁非渠所屬公除非廉白之別於人豈可遽責其不用一錢一粒乎外此別般興販之端拿問可以知之依初下敎擧行又啓言問于慶尙前監司洪檍處則以爲熟麻則因戶曹關分定產麻邑直爲上納石榴則因內局關分定產榴邑而價本依例以常賑穀會減則除非邑吏用奸必無橫歛民間之理而該邑謬例有無此外邑襲謬與否俱未及探知云矣元宅鎭無論襲謬與邑吏用奸兩件物種價本旣以常賑穀會減則不有朝家飭禁收歛民間之說至登繡啓不可全然無罪矣敎以本邑謬例有無他邑亦然與否令道伯詳査狀聞
정조 14년 · 강
飭咸陽郡査正御史崔顯重卽速擧行後上來
정조 14년 · 목
顯重狀啓以爲馳到本郡聚會大小民人謹以諭書辭意洞諭則滿庭髫白擧皆歡忭蹈舞臣査閱穀案所謂時存文簿只是丙午以後分留成册而前後査逋不過以此爲準故當該前郡守李得駿張集紹金魯岳等各年反作之數別無考據其中民逋多者爲百餘石少者七八十石四五十石吏奴逋則七百餘石者一五百餘石者四四百餘石者七三百餘石者三二百餘石者八百餘石者十六未滿百石者七十六人且有數件事之可驚而可愕者曰反餘穀也曰掃庫穀也曰不願債也每年每等例有反庫而穀之剩者謂之反餘穀豈有剩而或因文書之失察或因色庫輩新舊傳掌時慮有入庫穀數之虧欠就其年久不完石中每石除出數三斗作石預置庫中及其反閱有縮則補無縮則爲剩者也又其庫底漏落腐濕成土者掃出作石謂之掃庫謬例已多年矣然在前則或給色庫或付補民廳而若其守令犯手石數夥然七八年間轉成尤甚名曰反餘掃庫而其所取用在於精實穀年年如如是如此不法之吏合置重典守令年條穀數多寡更當詳覈條陳所謂不願情債則穀旣如許故民多不願不願者卽稍實之民也倉色輩定價受賂殆同列肆罔利各倉留至千餘金不願戶所當受之還則非但吏輩之假戶自食末乃添給於殘獨之戶故一戶所受或至四五十石之多如是而吏與民安得無逋至於虛殼此亦兆朕已久戊戌壬癸之凶隨其年事之豐歉而或優或劣丙午之歉挽近所無弊又生矣由是而吏射其利殘民偏受其害末乃永絕文跡眩亂反逋之狀罔非此輩操弄國無法則已不施此輩而於何施之今以百餘人吏之俱犯一律之意播告境內只從逋負現發處拔其石數最多者依法施行未知何如而臣不敢擅斷恭俟處分鬼錄付火姑待簸揚後鱗次擧行而丙午以後則未可全歸鬼錄而民情今方歡喜此時徵逋有所不忍竝施曠蕩之典誠有光於聖德吏逋則亦有可捧不可捧者欲捧則勢將徵族此則令本郡守區別除減其中最奸猾稍饒足者別錄徵捧此亦以價酌定務從收殺仍卽分等發配奴使令則依民逋例簸揚一節次第擧行而百包所簸或爲十四五石或爲八九石較量元定數爻誠爲罔措諸般擧行等節待臣復命逐條論啓敎曰觀此狀辭咸民之回咷爲笑爾必與有幸矣前後守令事益知其無狀待結末從當分等處置而邑倅如此則逋吏之作奸奚特止於導之使然乎墨倅旣不査出置辟則先用法於逋吏可謂本末倒置況一人所逋多者不及千萬數遠甚者乎然則忠州所不施之例豈可用於本邑其中最奸而最多者嚴刑勘配斷不可已外此諸件幷依狀請施行而當此咸民欲蘇之時萬一有徵族侵隣之擧則是欲懲吏奸而民反受困此意爾須各別惕念知悉向於別諭中未及提敎該倅之濟私姑無論補公亦必有着手倉穀者今於穀簿査正之後洪纖畢見如指諸掌則此後拮据塗抹之際能無反有民弊之慮乎日前次對大臣以湖南諸邑民庫之弊有所發端才已行査無弊之邑其弊猶若此況本郡乎倉穀釐正後掣肘與否元來民庫弊瘼有無爾問于守宰詳詢物情還朝時回奏因此而又有反隅者關西民庫之弊爲生民切苦之瘼釐弊之成命已久而才又有關問湖南則本道諸邑安知無如許之弊乎以此有旨謄示道伯遍問所管各邑以何邑無弊何邑有弊秩秩區別仍將救弊之道論理狀聞事令道伯知悉爾行之許久遲滯廚傳之外必多民邑貽弊卽速擧行上來事回諭
정조 14년 · 강
命畿伯密符以總戎使密符仍佩
정조 14년 · 강
詣璿源殿展拜仍詣懿昭墓及宣禧墓行酌獻禮歷臨孝昌墓行奠酌禮
정조 14년 · 목
具戎服乘輿出協陽門入仁政門至萬安門外降輿詣眞殿展拜訖出萬安門乘輿至仁政門外降輿乘馬出敦化門崇禮門至藥峴前路別諭領議政金熤曰置相有國重事元輔有國重任而甌卜今已有月矣卿以不出爲期予以勉出爲準上下相持止泊未易若箚若疏隨到隨答欠誠之責予固自反之不暇於卿心得無不安于中者乎予有必致之思卿無承當之意太非平日所望於卿卿須思之有甚可去之義有甚力辭之端而聽我藐藐言無見信於是乎安得不別求拔例脫臼之擧以冀幡然之效乎今行豈徒然爾路出宅前政欲躬迓而還玆駐駕於卿第門外遣隨駕承宣宣此別諭兼傳臨第之由先宜知悉仍命都承旨往傳熤便着免冠伏于路左予駐駕申諭仍命以袍帶隨後詣懿昭墓齋室召見予謂熤曰予以卿病爲不甚苦今見卿貌果瘦瘠矣熤曰臣病勢之外情地有難冒膺今若出脚則實有萬古與亂逆同歸之慮雖伏兩觀之誅不敢承命矣予曰俄欲臨第躬迎而因卿不在未果矣熤曰俄者別諭實是過中且豈有以君臨臣之道乎臣今雖冒沒登筵其於去就則臣亦有秉彝之心不敢承膺矣予曰疾病之來聖人所不免今旣差復亦已登筵何可不膺耶熤曰今若一出則當與亂逆同歸到此有死而已矣予曰何爲出此言也近於自誓之嫌矣熤曰今日臣言可謂罪上添罪無非死罪惟願鈇銊之譴矣予命承旨速傳命召仍謂熤曰予欲親授卿其勿辭旣受命召之後還納可也待命亦可也向來趙判府擧措卿或知之此外豈聞有如是相持之例乎熤曰今此敦迫太涉過擧矣予曰予當以卿之所執問於時原任大臣而勉出之矣仍命左相蔡濟恭判府事金鍾秀入侍予謂濟恭鍾秀曰今日別諭於領相者卿等聞之乎濟恭等對曰未見矣予曰初欲躬臨而未果稍異於別諭中辭意而領相至於免冠路次屢勤下敎始爲隨駕登筵又此力辭不受命召豈不過當乎濟恭曰領相所奏雖未及聞知上敎至此宜卽承命矣鍾秀曰自上敦迫使不得辭巽然後似可承命矣予謂熤曰僚相言如此卿胡過辭耶熤曰臣旣忝首相與左右僚相處義宜有間矣予曰向來趙判府外先朝亦有李光佐此則不好前例不必爲據更勿過辭熤曰臣今膺命當與亂逆同歸矣予曰不必出此不祥之語矣當有決斷何如是相持日勢已晚承旨速傳命召祭時已迫予且不御朝饍近因卿等煩勞甚矣宜卽受之熤曰上敎如此臣今受之而還納之路幸勿壅塞焉熤祗受訖予命承旨使之着銜熤着銜已仍爲還納予曰承旨受來予將親受熤曰御手臣下豈敢相接乎予命承旨徐邁修傳授熤出而復進如是者三予曰然則一番還納之路當分付政院矣仍以次退出○政院啓言領議政金熤親納命召方下去高陽縣獄云何以爲之敎以遣知申更傳命召卽爲偕來予改具翼善冠袞龍袍乘輿至丁字閣降輿詣版位行禮訖仍行酌獻禮如儀乘輿詣墓上奉審周覽後麓樹木稀疏處命墓官着意加植仍敎曰本墓墓官弓矢一部賜給京守僕及本墓守僕依例施賞其中行首守僕羅萬雄自壬申封墓時立役今至三十九年之久帖加特爲成給仍命自懿昭墓洞口至崇禮門捧上言入小次改具戎服乘馬詣宣禧墓齋室命百官行禮置之仍詣墓上行酌獻禮訖召見閣臣承旨命本墓所屬考例施賞仍敎曰當歷臨孝昌墓百官行禮置之軍兵路上留住事分付乘馬至孝昌墓齋室敎以祭物當自內措備奉常寺只供祭酒乘輿臨墓上行奠酌禮仍臨宜嬪墓奠酌訖乘便輿巡後岡至萬里倉後麓少頃還齋室召見閣臣承旨乘馬出齋室入崇禮門至敦化門外命隨駕軍兵解嚴至協陽門下馬乘輿還內
정조 14년 · 강
以李漢豊爲總戎使備薦也
정조 14년 · 강
賑廳以孝昌墓守衛官以下米木分給啓
정조 14년 · 목
該廳啓言依下敎孝昌墓守衛官二員各米三石植木監官二人各米二石守僕二名舍音一名各米一石本廳待令書吏四人庫直三名各木一疋萬里倉庫直一名木一疋米三斗軍士四名各木一疋分給
정조 14년 · 강
遣承旨詣受香所奉審摘奸
정조 14년 · 목
政院啓言中樞府錄事來言判府事徐命善李福源以爲闕禮虧分罪合萬殞下敎之下不勝震懍走伏金吾門外恭竢鈇銊之誅云矣敎曰予姑不衰憊數里往返豈甚爲難而翌日廷候係是典禮所在則無故大臣無一人進參古有是例否朝果以此有所云云而卿等則何從而得聞有此過中之處義況大臣亦非卿等而已則又何爲獨自替擔乎以此以彼過矣卽爲還第事遣史官傳諭又以領敦寧洪樂性胥命啓敎以卿之如是大是意外箚批以安心愼攝爲說則昨日路左秪迎猶且爲之悶慮今此胥命之擧萬萬過當安心勿待命事卽遣史官傳諭還第後史官知入又以判府事金鍾秀胥命啓敎以卽爲還第事遣史官傳諭
정조 14년 · 목
箚略曰臣之日來危蹙之情豈敢復廁三事之列而適値郊幸有命班首無人不假他顧冒沒參班而若論廉防掃地無餘噫以大臣爲名旬日之內四遭人言未知古有是否而猶且謂有飭敎乘時冒出者亦未知古有是否對參班之百僚則羞顏發騂見觀光之都人則中心有蹙如是而其能晏然入禁門之內乎向夕還宮之際獨住敦化前路聞大駕入協陽門然後直還私次翌日起居之禮卽典禮所重而亦不敢爲趨進之計矣卽伏見兩原任胥命之批至有大臣亦非卿等而已之敎臣於自來罪負之外卽此一事又犯難赦之科矣伏乞亟降威罰批以旣出旋入何乃困予至此大臣前後何限而以卿之故輒貽酬應予亦不已憊乎日前敦諭何等隆摯而聞此尙有却顧者何異於卿所云讀出師表不爲流涕者耶而今以後更當發處義二字乎慨歎云云猶屬歇後語卿須安心視事仍命遣史官傳諭
정조 14년 · 강
命大司憲李度默禁推
정조 14년 · 목
政院以度默謂有情勢懸牌闕外終不承膺啓請推考敎曰懸牌旣非古例況有飭禁則無情勢者如是擅犯仍以前牌申飭謝恩後卽令署經下義禁府推考待下敎捧供
정조 14년 · 강
罷刑曹諸堂職
정조 14년 · 목
因刑曹坐不坐單子敎曰本曹多官之連日懸病極爲駭然豈以上疏事敢如是乎幷罷職訟司之連五日不坐政院之論啓自是故事昨日無一言捧入亦爲駭然當該承旨從重推考未肅拜在外堂上許遞與未差之代前望單子入之待下批牌招開坐又因漢城府坐不坐單子敎曰在外堂上許遞前望單子入之待下批牌招察任
정조 14년 · 강
命武臣堂上祿試射以親臨磨鍊
정조 14년 · 목
因武臣堂上祿試射試官望筒敎曰先朝頻有親臨之擧而近年則久未爲之亞將以下以射技認爲賤役一味抛置今番以親臨磨鍊試官望筒依例自政院差擬○敎曰近來人無論文武所謂故事率皆昧然雖以堂上朔試射事言之若有親臨之擧則試官除非將臣外皆以文臣備擬載在銀臺事例而兵曹則錯引外試所恒用之例亞將之曾經捕將者堂上武弁之時在宣傳官者幷以應頉秩不入於試記事甚駭然不可無飭當該兵曹堂上從重推考政院之不卽請勘亦甚未安該房承旨亦爲推考○因兵曹侍衛節目敎曰親臨事體自別各營堂上將官雖入直以堂下將官替代後皆令應試而年限已過者勿論禁軍將官年限外無論入直與否差出假將一體應試事分付
정조 14년 · 강
水原府使趙心泰以李憲默上言辭意査實馳聞
정조 14년 · 목
狀啓以爲本府幼學李憲默所告以爲昨冬水原境內年八十以上皆蒙加資之恩而渠祖思咸獨爲見漏故果爲上言云昨年本府士庶加資乃是庚午庚辰兩年瞻羽旄之人而思咸則庚午暫寓公州地庚辰移接廣州地旣非再瞻羽旄之人爽實措語致煩天聽萬萬無嚴請勿施敎曰庚午庚辰適或移寓旣是原居原籍而已加資中安知無以原居適出他未瞻羽旄乎此等處不必過加綜核一體加資今日成送官敎事分付該曹仍以此意回諭
정조 14년 · 강
命領相金熤卽爲還第
정조 14년 · 목
都承旨徐邁修狀啓以爲敬奉聖旨馳往高陽郡獄領議政金熤胥命處傳授命召仍傳偕來之命則以爲泥首俟罪有死而已云命召終不祗受臣旣承偕來之命故姑爲仍留敎曰昨見於筵席病色滿面可知其所愼之沈痼而以鞍馬作行數十里地必多受損安心勿待命姑先還第事偕來承旨傳諭昨使承宣肅拜前傳命召出於拔例敦迫之擧而退自筵席納符尋鄕而仍有勿許納符之命則命召去就之無節拍係是無前之擧因此幷與入京而路阻則旣違勉出之意亦近迫束之嫌大臣如欲還第爾則持所納命召先爲上來事回諭仍以前遣御醫齎往藥物看病書啓又敎曰領議政上來時依例給馬道臣陪行差使員差定等節往復行中如例擧行事分付邁修又狀啓以爲臣在高陽郡以所下傳諭傳于領議政金熤胥命處則以爲威顏咫尺力抗君命恩言屢勤而迷不知回命召親頒而輒卽還納死罪山積猶不卽伏王章泥首郡獄顒俟金木之誅近臣不意踵臨恩諭又此繼降惶隘煎迫只願溘然無知臣之去就無容仰煩惟此一席之地卽畢命之所未伏鈇鋮之前萬無轉動之理云大臣旣無還第之意臣不得擅便上去何以爲之敎曰爲其勉出則拔例授符勸其捲還則姑寢前命意謂到此卿必强回初守卽日入京續見書啓一味固執以郡獄一席之地不可移步至發矢心之語卿之此擧過乎不過乎當乎不當乎緣卿而莫重命召尙在承宣袖裏或囊中往古來今寧有如許國體事面乎卿之還途卽命召區處之階梯而然猶相持竊爲卿慨然予則何事曲軫體諒之方卿獨何意必思拒旨之擧乎不待多諭卿必犂然待朝卽爲還第事更爲傳諭爾則觀大臣去就依初下敎擧行事回諭
정조 14년 · 강
海州儒生鄭知勤等一百十三人上疏賜批
정조 14년 · 목
疏略曰在昔辛禑三年島夷入寇陷我海西洪惟我太祖大王討之于州城之東追逐戰酣之際遇數丈泥濘之地所御馬一躍而過以大羽箭十七連射殪賊仍縱兵大捷今所稱躍馬池卽其地也逮夫萬曆壬辰我宣祖大王西狩龍灣翌年還都八月十八日駐蹕于本州先作行宮於芙蓉堂西畔又建宗廟於栢林亭舊址迺於九月二十三日回鑾于京師懿仁仁獻兩聖母及諸王子奉宗廟社稷留于玆州者爲五年之久矣累代遺蹟迄今未泯伊時我元宗大王在潛邸寄寓於州城南門內今所稱君王洞卽其遺址也至乙未十一月七日惟我仁祖大王膺時誕降是日異香滿室赤光照耀且府夫人申氏夢赤龍騰于室中其地靈之所毓禎祥之所告有如此也且溯考毓慶之源肇於仁嬪之誕聖而玆州亦仁嬪生長之鄕也肆我列聖朝視是州異於他州宣廟乙未設科于本州仁廟甲戌又設別科孝廟庚寅昭降揀宰撫民之旨顯廟乙巳易田築墻于誕降舊基肅廟戊辰立碑記蹟先大王朝壬戌以御筆特書芙蓉堂三字使之揭之以光玆州又於癸巳因本州儒生之上章竪石於躍馬池表以御筆前後盛典非曰不至竊伏念四聖朝徽烈遺躅若是班班不讓於永興松京則濬源穆淸之制宜乎竝擧於是地而累百餘年之間迄無崇奉之事邦民之過是地者孰不咨嗟興感乎至若太祖勝捷之地仁祖誕降之基竝鐫雲根以寓永慕之衷獨於行宮舊墟尙無宣祖駐蹕之碑君王古洞亦無元廟潛德之碑一城中外共是四聖朝遺蹟則表異之典豈容相殊伏乞聖明考諸邑誌斷自宸衷特命於是州創立四聖祖崇奉之殿亦於駐蹕舊所潛德古址特施一體立石表異之典批以本州有四聖盛蹟豈不知之乎兩朝特命竪碑於兩處聖意亦可仰認今又加竪或近太疊至於建置殿宇未可輕議然爾等以草野之蹤意在闡揚有此陳疏誠意則可嘉爾等推此心退修學業
정조 14년 · 강
北評事金方行以二月終巡賑口穀數馳聞
정조 14년 · 목
狀啓以爲穩源興三邑民勢一向晏然海津漁採之豐饒比昨年益勝故濱海之民多有不願受還者其無艱食之患推此可知本月初一日節度使撤還本營臣則旣伏奉照管賑邑之命故不敢同去就仍住鍾城府○穩城府飢民二百八十四口折米七石六斗五升○巡間救急折米一石十二斗九升零慶源府飢民二百四十九口折米五石八斗六升○還賑民巡間救急折米二石三斗四升鹽三斗三升零慶興府飢民九百九十六口折米二十五石十二斗七升已上飢民一千五百二十九口分給折米三十八石十二斗八升還賑民巡間救急折米四石一斗三升零鹽三斗三升零敎曰觀此北評事狀聞民勢不但晏然以海業之豐饒濱海民人多有不願受還云無艱食之患推此可知而今此所陳必非過情之語則爲北民萬萬幸甚觀於飢口數爻亦不逾千餘向於申飭之後猶復若是其不多北關民事勝於南關而然乎勿以民勢之稍安一分放心益加惕念賙救事回諭
정조 14년 · 강
判下上言三十九度于各該司
정조 14년 · 목
南部敦寧都正趙鎭寬爲其父訟冤事長湍幼學許杓爲其父封君事楊根幼學權景仁咸平幼學安衡璹稷山幼學金載微南原幼學韓聖洙金應輔靈巖幼學尹坊扶安幼學崔鎭夏南部幼學崔光弼東部良人金億萬爲其父加資事春川幼學慶偗西部童蒙尹沃韓山幼學任燩爲其祖加資事西部幼學宋義載爲其父雪冤事同福幼學朴必元爲其師旌褒事沃川幼學李彥變爲同邑故處士高慶寔三世恩褒事西部幼學申思疇爲其兄繼後事鎭川幼學吳璉爲其族姪繼後事南原幼學薛世賢爲其族兄繼後事忠州幼學許述爲其族弟繼後事錦山幼學李周榦等爲同邑故學生吉昌擧旌褒事全州幼學李秉直等爲同邑故學生黃瑠褒賞事北部前主簿鄭文徵爲其祖▣僑恩賜田結折受事西部良女朴召史爲其夫定配放釋事西部閑良金再寬爲其先祖贈參議雲竝享褒忠祠事驪州幼學柳重碩靑陽幼學李性浩東部閑良安根山訟事驪州幼學辛益錘爲其先祖鷲山君殷尹賜牌奴婢還推事羅州幼學李希成等漕船復舊事敎以此上言下送本道論理狀聞義州閑良金春成等島民拯活人府校李景㷜等加資事敎以此上言下送該道詳考狀聞義州幼學崔尙綸等道科及公都會初試與江邊六邑一體許赴事敎以此上言下送本道令道伯論理狀聞海州幼學鄭知勤等封章伏閤乞蒙察納事敎以上疏捧入京居生員柳穕等故相李浚慶淸安書院賜額事疏特許捧入事敎以無通文則不得捧入自有先朝受敎且故相事業塗人耳目而與黃許稍有間焉設有通文賜額亦屬禁令拔例之擧有難種種爲之以此意分付俾無齎疏等待之弊北部閑良金胤命爲其外祖母宮人李墨世旌閭守護事敎以付之戶判決處奉常寺熟手洪膺慶等木盤砂器等物依前賣貰事敎以向有稟處之命則尙不回啓申飭斯速草記星州私奴貴釆爲其上典崔柱範定配放釋事敎以令該曹詳考草記東部閑良鄭璜上言以爲其父允大以禁軍己亥都政得差長木浦別將庚子遭艱遞釆己亥之於己酉已爲十一年而因統營狀聞以還穀虛錄徒三年定配矣今得怪疾命在朝夕伏乞放釋敎以放送○義禁府啓言南部敦寧都正趙鎭寬上言以爲其父曮年前所坐贓案三條更令本道明査決處云矣渠父贓案三條中徵債錢事渠以爲貿置之穀旣存則債錢自歸上納以重記爲證云而査啓旣云所貿之米乃是轉幻取剩者債錢則自歸所犯云則不可以其子之呼冤有所準信備局貸錢事吏招及査啓跋尾雖無執贓之語旣云初不出庫以虛文書去釆云則莫重公貨以虛文書去來難免駭妄發賣剩錢事渠之所納踏印文蹟中有減價關文及江界發賣公文而此不過發賣時文書而元非都總文案則其剩錢之都數幾何有非自王府所可査得且所坐至重年且久遠而到今煩徹極爲猥屑請置之敎以伊時處分出於一初淬勵之意其後道伯守宰果皆視作他山之石知有懲羹之懼乎此一款姑捨是上言中所謂三件事渠家稱冤之外世亦有致惑之端云爾則三件中某件是實某件可疑區別分柝無相混淆使當者之家與一世聽聞曉然知委折虛實不害爲綜核之政待大臣備員就議後論理更爲回啓○吏曹啓言長湍幼學許杓上言以爲其父潝扈聖功臣陽平君浚六代孫也曾經二品實職則承襲封君自是不易之典乞令該府依例封君云矣甲辰年許杓以此上言故往復勳府則以爲若以雜歧加資單付司知謂之實職而遽許承襲則未免屑越本府故事元無是例云故以承襲封君事體不輕如許潝之雜歧加資單付同知者輒皆許施則必有淆雜之弊防啓蒙允矣今又呼籲極爲無嚴請置之允之又啓言楊根幼學權景仁上言以爲其父前經歷瓛曾經尙衣僉正而今年恰滿八十願蒙加資之典云矣曾經四品實職年八十者加資載在法典似當施以加資從之又啓言觀此咸平幼學安衡璹稷山幼學金載徽南原幼學韓聖洙春川幼學慶偗南原幼學金應輔上言則安衡璹父幼學致龜年八十六慶偗祖通德郞震年八十七金載徽父通德郞煥年八十韓聖洙父幼學東實年八十六金應輔父幼學鳴延年八十三幷願蒙加資之典云矣士庶年未九十者元無加資之例而年八十者除一階元有階者加一階載在法典請依此例施行允之又啓言觀此靈巖幼學尹坊扶安幼學崔鎭夏上言則尹坊父朝奉達冑年九十崔鎭夏父幼學道濟年九十幷願蒙加資之典云矣朝官年八十士庶年九十者每於歲首抄啓加資旣有定式則該道之不爲抄啓未免疏漏請令道臣詳査實年狀聞後更爲稟處敎以老人之事不必遲待査啓令漢城府詳考帳籍如無差錯今日內口傳下批加資官敎安寶給其子下送又啓言觀此西部童蒙尹沃韓山幼學任燩南部幼學崔光弼上言則尹沃祖朝奉榮祖年八十三任燩祖朝奉遇年八十三崔光弼父前僉知成元年八十三幷乞蒙加資之典云矣年前因其子孫上言尹榮祖任遇已授朝奉階崔成元特蒙加資則又此呼籲係是疊授殊極濫越請幷置之允之○禮曹啓言西部幼學宋義載上言以爲其父翼彥名在乙未科拔榜中得蒙雪冤云矣當初臺啓旣出公議伊後存拔又有憑據則今於渠父身死之後稱以鳴冤極涉猥越請置之從之又啓言同福幼學朴必元上言以爲其先師故學生丁致業孝行卓異亟令該曹更加査實特下旌褒之典云矣丁致業孝行事蹟曾入於道臣抄啓中而本曹別單旣以置之允下則冒瀆天聽事極猥越請置之從之又啓言沃川幼學李彥變等上言以爲同邑故處士高慶寔三世卓行純孝令該道採實論啓仍降恩褒云矣高慶寔三世孝行旣不入於該道臣歲抄狀聞則不有禁令如是呼籲誠極猥越請置之從之又啓言西部幼學申思疇上言以爲渠兄思範無子以渠子歆出繼矣不幸夫妻俱歿以渠之五寸姪曦第二子再慶爲歆之後而受者無人令該曹稟處云矣請特許立後從之又啓言鎭川幼學吳璉上言以爲渠族侄世彩嫡妾俱無子以渠六寸瑨第五子載宇欲爲繼後而瑨夫妻俱歿與者無人令該曹稟處云矣請特許立後從之又啓言南原幼學薛世賢上言以爲渠八寸世孟嫡妾俱無子夫妻俱歿以渠六寸子興第二子慶華欲爲立後而子興夫妻亦爲俱歿與受無人令該曹稟處云矣請特許立後從之又啓言忠州幼學許述上言以爲渠族弟䁠嫡妾俱無子以渠十二寸弟晏弟二子澓欲爲繼後而䁠夫妻俱歿受者無人令該曹稟處云矣請特許立後從之又啓言錦山幼學李周榦等上言以爲同邑故學生吉昌擧純孝篤行亟令該曹施以旌褒云矣吉昌擧孝行事蹟曾入於道臣抄啓中而本曹別單旣以置之允下則冒瀆天聽事極猥越請置之從之又啓言全州幼學李秉直等上言以爲同邑故學生黃瑠孝行令該道摭實論啓施以褒賞之典云矣黃瑠孝行事蹟旣不入於該道臣歲抄狀聞則如是呼籲誠極猥屑請置之從之○兵曹啓言東部良人金億萬上言以爲其父俊起訓局軍五十年隨行今年八十歲乞蒙依例加資之典云矣以其呼籲有難憑信査問京兆及該軍門則金俊起從軍四十三年今年七十九歲云從軍與年歲俱未滿定式請置之允之○刑曹啓言西部良女朴召史上言以爲其夫李春載以酗酒官門罪戊申七月徒三年定配於延豐而七耋媤父母每欲見子晝夜呼哭特爲放送云矣李春載之當初所坐旣係侵辱官長且其赴配姑未滿限請置之從之○漢城府啓言驪州幼學柳重碩上言以爲渠先祖故大提學琰葬於本州北面同郡尹興烈偸葬其子於白虎內坐立俱見壓臨之地其時牧使據法督掘則撤家逃走終無形影乞令依法典掘移云果如上言興烈偸葬旣經官決則隱避不現事極無嚴況重臣禮葬之地事體自別請令道臣嚴飭山在官刻期掘移允之又啓言靑陽幼學李性浩上言以爲渠之墳山在於洪州守護禁養殆二百年結城張留授偸葬其父於局內三十步坐立俱見之地前後起訟本州輒令掘移而留授一向頑拒乞使官掘云果如上言則張哥所爲極爲無狀而一邊之言有難準信請令道臣別定剄明官詳査決處允之又啓言東部閑良安根上言以爲渠之墳山在楊州忘憂里尹殷弼偸葬其母於渠之祖母墳堦砌下而逃走文春得又葬其父於尹冢之左渠之墳山則莎破土落幾至露棺屢呈京兆文哥見屈而違拒官令無意掘去乞令該府掘移云春得之潛自偸葬遷就不掘者萬萬痛駭而訟理曲直旣自本府決處請各別嚴治後督掘允之○忠勳府啓言驪州幼學辛益錘上言以爲其十代祖鷲山君殷尹繼宗孫逆臣胤祖戊申伏法後功臣賜牌奴婢混入於孥籍中分揀出給以奉先祀事乞蒙天恩云矣曾在辛亥年辛台說移宗奉祀以此上言則其時臣府以籍沒後賜牌分揀旣無前例草記勿施今於六十年之後又復煩籲事極猥越請置之允之
정조 14년 · 강
御春塘臺行武臣堂上祿試射試官蔡濟恭鄭好仁徐有大李勉兢洪仁浩柳文養李錫夏分所試官鄭昌順李▣李漢豊曺允大李敬五金載翼李尙度
정조 14년 · 목
具翼善冠袞龍袍陞座試官率應射人員入庭行禮訖以次呼名應射先試柳葉箭八巡次試騎蒭一巡○承旨李晩秀啓言今日親臨試射時儀節無異法殿殿座而儀註不爲磨鍊該曹擧行極爲未安請當該禮堂從重推考敎以罷職承旨李益運曰伏聞昨夜有秋曹罪囚放送之命臣旣在直不能覺察不職之罪誠萬萬惶悚而第伏念朝家大小命令自喉院頒布自是不易之規也今此諸囚所犯關係何如而迺者半夜之間使公麼一宣傳官就獄放囚喉司不知廷臣未聞是豈所望於我殿下者乎且以典獄官言之地閥雖云卑微彝性人皆有之則宜有瞋目張膽不欲俱生之心而只憑宣傳官口傳下敎徑先放送不問可否於政院事之可駭莫此爲甚後弊所關不可不嚴勘伏願聖明亟賜處分還收諸罪人放送之命嚴覈得情予曰本事何以聞知更勿煩達益運又復縷縷陳白予曰安敢乃爾益運退出命宣傳官金益彬趙華錫拿入益彬決棍二十一度華錫決棍五度敎曰曹囚七人夜間放出之由該署報來則承宣之爲該房者過致驚惑似非異事旣云以標信相準以傳敎領往則奉使人之姓名誰某非承宣所可探問者問之固不可答之亦無狀此路一開後弊難言苟有所懷則入告於筵席出陳於院中卽其職耳何必對武弁爲此損體之擧然後方可謂盡其職乎不可以生疏曲加寬恕該房承旨爲先削職簪筆幾年似此邦禁知之必熟矣新入之僚員設有徑情之擧在傍參聞無心泛看其爲罪甚於該房宜施加倍之律當該承旨亦爲削職武弁之摘奸宣傳官卽文臣之暗行御史復命之前家間猶不敢傳說況使其滯隸來告行止又況漏通於外廷乎筵說傳播猶有先正請置一律之說況以武弁傳於文臣又況旣傳之又當付乎法禁之外大關師律廿一度嚴棍不足以懲其罪戢他弁當該宣傳官金益彬爲先汰去仍施禁錮之典試射訖折衝韓雲成柳葉箭貫五中邊二十二中居首敎曰武臣之技藝如文臣之功令不可斯須抛棄出身之後有堂下朔試射陞資之後有堂上試射舊例必以將臣外試官皆以文臣差出名編堂上則亞將以下咸赴其勸奬之法意有以仰認在昔先朝頻行親臨之擧欲令諸武弁雖於出身已久進步稍高無敢惟意怠忽也予於御極後未遑頻設觀於今日未滿四矢之夥然甚覺瞿然自上勸課旣如是泛泛諸弁之未能着意肄習亦勢也片箭一技旣命除之一射未準巡才落一款今無可論其中亦有無分人一竝勿施太涉如何而十五年之間親試不過二次則決不宜獨責於渠輩無分人論罪亦竝勿論後當間間試取考其勤惰此意令兵判各營將臣知委各廳武士○承旨柳戅奏曰判府事金鍾秀有稟達事來詣請對矣予曰久未召接非無欲見之心第今連日勞動酬接爲難所欲稟達事附奏史官之意傳諭注書徐有聞出傳回奏曰臣往傳聖諭則以爲登對然後始可稟達云矣予曰以略擧大槪附奏事傳諭有聞回奏曰以曹囚放釋事有所稟達云矣予曰屢遣史官傳諭何如是更煩乎卽爲退去事更爲傳諭仍爲還內
정조 14년 · 강
判府事金鍾秀陳箚賜批
정조 14년 · 목
箚略曰臣罪著逋慢胥命金吾恩批之下雖不敢不退伏私次而闕禮虧分之罪則職在保護者比他尤倍噫臣雖蒙聖上曲加湔滌而大質已虧息補無路崩迫傷痛不敢爲復齒人類之計矣日昨陪扈雖出於萬不獲已其放恣無忌憚臣實自知其罪人將謂何況闕禮之罪尙未勘處今日日次問安與殿座問安又末由進身罪上添罪伏乞亟遞臣藥院兼任重勘臣前後罪負焉批以藥院日次問候啓辭還給待卿入來後入之卿須安心入來仍敎曰此批答遣史官傳諭今日問候欲知都相來參與否遲待已久而中官無狀問候啓辭不卽捧入懸病委折未早知之當該承傳色中官刊名近來藥院問候承傳色之下去每致遲滯之弊而初無一言論勘之故渠輩無嚴畏之心有此種種犯科此後無論大罪小犯無敢如前掩置之意承旨知悉仍錄藥院謄錄而使掌務官各別提醒無或放忽
정조 14년 · 강
左議政蔡濟恭陳箚賜批
정조 14년 · 목
箚略曰伏見典獄署牒報刑曹者始知有二歲龜顯等七罪人出付畿營之敎殿下何爲此萬萬過當之擧也諸罪人就囚之時臣方在原任未能推見其納供文案第聞綢繆謀議極其叵測(刀削)不可容置於覆載之間只緣天網太恢閱時經年一不拷訊尙未得窮覈亂源忠志之竊歎久矣今因秋曹三堂之有窠未差直使宣傳官持標信出諸獄門刑政乖當孰過於此伏乞亟寢諸罪人放出之命仍令王府嚴訊盤覈批以今世無田叔於是乎予不得不替行卿何乃爾昨批之後意謂更不言私試所命官又懸頉此豈如是之事慨然之外有關事面朝廷之敬禮視具僚固自別大官之自措寧或放忽於分義邊乎屢勸而不出申諭而不膺到此予果如何周章如何彌綸方可挽卿執而槪卿意乎卿須諒之諒之卽起簉朝仍命遣吏官傳諭
정조 14년 · 강
諭左議政蔡濟恭勿胥命
정조 14년 · 목
政院啓言議政府錄事來言左議政蔡濟恭以爲昨日恩批誨責備至而所患痰積夜來添劇考官之命無路承膺擔舁胥命於金吾門外乞被嚴誅仍納命召何以爲之敎以箚批已悉安心勿待命卽爲入來事傳諭史官仍傳命召○假注書南履翼書啓略曰敬奉聖諭馳往傳諭于左議政蔡濟恭處則以爲昨日恩批誨責至嚴惶悶抑塞求死不得此際又有春臺考官之命臣情則至危蹙也病則至難强也胥命金吾之外恭竢鈇銊史官荐臨至諭以還家調息入參後日次對以此意書啓爲宜臣伏枕感泣不知所云臣非長往之身若蒙遞解職名特賜旬月之暇使之任便調息則差待少愈卽當趨詣文陛叩謝肉骨之恩云敎以卽聞還第之報便宜將攝雖可幸也猶以遞解二字復捉於附奏卿之待予何太不若予所待卿從前多少情勢以近日所加之恩禮所示之責勉伸之又伸更無事乎控引則曰遞曰解如是頻煩爲辭者得無違於古大臣盡瘁匪躬之義乎處義分義自有時措之各殊卿其擇之事更遣史官傳諭仍以俟間造朝之意知來○假注書柳師模書啓略曰敬奉聖諭傳諭于左議政蔡濟恭處則以爲朝者史官臨宣雖伏承勿待命之敎罪負至重不敢遽歸私次泥首俟譴卽者吏官荐臨復傳聖諭辭旨勤懇愈往愈至臣雖愚迷豈不感激然分義爲重則處義時或有妨處義爲重則分義時或不顧今臣所罹處義二字橫在肚裏擺去不得故聖批誨責雖反復於分義之不當如是而株守之迷無以變動論其罪戾金木猶輕然臣是與國同休戚之臣聖明在上臣將焉往如得長暇病不至死敢不趋覲耿光悉暴弸中之懇而遲速久近亦未料度云敎以卽爲還第安心調理事更遣史官傳諭
정조 14년 · 강
以金文淳爲刑曹判書洪檍爲參判李文源爲判尹李命勳爲承旨尋命仍任前職以柳戇申者曺允大洪義浩爲承旨竝前望也
정조 14년 · 목
敎曰兵曹無侍衛堂上前參議李命勳仍任牌招承旨未差之代前望單子入之待下批牌招察任又敎曰都承旨許遞與未差之代前望單子入之待下批牌招察任
정조 14년 · 강
諭領議政金熤上來還第
정조 14년 · 목
承旨徐邁修狀啓以爲臣在高陽郡以所下傳敎傳諭于領議政金熤胥命處則以爲臣於席稿待罪之中又伏承聖諭下者十行諄勤聖恩愈隆臣罪愈積命召之三日陋鄕相守獄門之外者在古無聞以此勘臣猶不容萬戮而威罰尙此不加恩諭只令還第此臣所以路益窮情益迫死不敢承命者也今若渙發明命先罪臣身則上可以命召卽還國體無損下可以獲全迷執庶不負恩旨之路矣臣之日夜攢祝者只在於此云臣旣承大臣去就依初下敎擧行之命故姑爲仍留敎以上來還第則或有觀卿愼節一分商量於遲速之道而一直如此萬萬非所期於大臣此意傳諭爾則隨大臣去就留則留來則來事回諭昨今回諭有旨初昏書下使之三更前往傳則今日寅時始爲祗受云者稽滯甚矣如非政院之遲滯必是撥路之怠忽令政院査實以啓○御醫李完白書啓以爲臣以下敎辭意傳于領議政金熤胥命處則以爲歸身郡獄泥首俟誅此際藥料特頒別是格外隆恩今下傳敎若是諄摯則何敢爲辭避之計而一邊仰請嚴誅一邊祗承恩賜實非義分之所敢出云終不領受病勢則脈度之浮數有加諸症自昨夕更添藥則難於定路姑未試用敎以觀此書啓極爲悶慮愼節旣如許藥亦難於定路不得試用則決非陋處席稿之時一向相持不但可悶到此不可不另念便心之方偕來承旨持命召先爲上來如是之者欲其速卽還京無負申飭之敎則上京之後豈無商量之道乎此意卽令偕來承旨傳諭事成送有旨嚴飭畿營傳撥下送
정조 14년 · 목
政院啓言回諭有旨稽滯之由査啓事有命矣査問堂后及畿營撥所則院隸之出付畿營在於三更一點畿營之騎撥出送在於子時云初昏所下之有旨三更後始爲出給稽緩之失專在正書之遲滯不可諉之於撥站之費了三時而已當該注書所當重勘而本院請推之外無他可施之罰何以爲之敎以注書所爲萬萬駭然拿處尋因注書徐有聞囚單命放送
정조 14년 · 강
禁府以熙川前郡守鄭勖世長城府定配啓
정조 14년 · 강
判府事鄭存謙徐命善領敦寧洪樂性判府事李福源聯箚賜批